1. פנים. חדר השינה של גילי – יום

על רקע סדין פרחוני בגווני ורוד נגלית **גילי** (8), ילדה עם שיער שטני מתולתל ולחיים שמנמנות, לבושה סט של פיג'מה ורודה קצרה, ישנה. היא מתעוררת בהתמתחות ופרצוף מחוייך, משפשפת את העיניים וקמה מהמיטה. רגליה הקטנות נכנסות לנעלי הבית הורודות והמצועצעות ומתחילות ללכת.

1. פנים. בית משפחת הררי – יום

גילי, לבושה בפיג'מה הורודה, מגיעה לשולחן אוכל עשוי עץ. על השולחן עיתון פתוח, ואזה עם זר פרחים צבעוני וארוחת בוקר מפנקת. היא מתיישבת ושותה מכוס שוקו שחיכתה לה. מאחוריה במטבח **אווה** (40), אמה, אישה בלונדינית מתולתלת עם בטן הריון בינונית, לבושה בגופיית סבא לבנה וטרנינג קצר כחול. היא מבשלת ומארגנת את המטבח. אווה מחוייכת למראה גילי שהגיעה לאכול, ניגשת ונותנת לה נשיקה על הלחי. בטלוויזיה מתנגן פרק של ארתור וחלון הסלון הגדול מאיר את הבית באור טבעי של יום קיץ נעים. תוך שסוקרת את הבית, גילי נבהלת למראה טרולי קטן שחור שמונח ליד דלת הכניסה. החיוך יורד מפניה ומחליף אותו מבט המשלב חשד ודכדוך. **אלכס** (40), אביה, גבר מגולח עם תספורת קצרה ומסודרת, לבוש בחליפה, מגיע אל פינת האוכל וגילי קמה לקראתו. הוא מרים אותה גבוה בחיבוק, נותן לה נשיקה גדולה על המצח, מוריד אותה, הולך למטבח ונותן נשיקה לבטן ההריונית של אווה. מבטה של גילי מזגזג בין הטרולי לבין אביה. אלכס הולך לדלת הכניסה בליווי אווה, תופס את הטרולי, פותח את הדלת ונותן לאווה נשיקה. גילי רצה אליו כשכבר מתחיל לסגור את הדלת ונותנת לו עוד חיבוק חזק. אלכס יוצא ואחריו הטרולי. הדלת נסגרת, גילי חוזרת לאכול ונראית עצובה.

1. פנים. סלון – יום

גילי לבושה בטרנינג סגול וסווטשירט תכלת, שוכבת על ספת עור בצבע בז' ומסתכלת על הטלוויזיה תוך כדי נשנוש במבה. על החלון הגדול שבסלון מכה גשם זלעפות, בחוץ סופה. ליד הספה נמצא משטח פעילות של תינוק וברקע בכי של תינוק. אלכס מגיע לסלון לבוש בחליפה ואוחז בטרולי. הוא מחייך למראה גילי שפניה מלאות בפירורי במבה והחיוך שלה הופך לחצי חיוך. אלכס מניח את הטרולי ליד דלת הכניסה ומתקרב לגילי. הוא מתכופף אל הספה, "גונב" לה במבה אחת ואוכל, נותן לה נשיקה במצח והולך אל הדלת. הטרולי יוצא ואחריו אלכס, הדלת נסגרת. גילי שכובה עם פרצוף מעט עוין מול הטלוויזיה.

1. פנים. חדר השינה של ההורים – יום

על מיטה זוגית עם מצעים בצבע בז' מונחות 3 חליפות עסקים בצבעי שחור לבן, מקופלות. אלכס, לבוש חולצת פולו שחורה קצרה וג'ינס שחור, מוציא מארון עץ מהודר תיק כלי רחצה כחול ומניח ליד החליפות. הוא מקבל הודעה, מוציא את הפלאפון מהכיס, כותב משהו ומחזיר. מסתכל בשעון. הוא פותח דלת נוספת של הארון שחושפת חלל ריק. כעת הוא נראה מבולבל.

1. פנים. חדר כביסה – יום

אלכס נכנס לחדר, מחפש דבר מה, מזיז דברים ממקום למקום, מחפש מאחורי מכונת הכביסה, מוציא את הטלפון ומחייג. לא עונים לו, מכניס את הטלפון לכיס וממשיך בחיפוש, מסתכל בלחץ על השעון ויוצא.

1. חוץ. שער בית ספר יסודי – יום

"עדר" תלמידים נדחפים לתוך בית הספר דרך שער ברזל פתוח. זהו יום קיצי והתלמידים לבושים בבגדים קצרים וצבעוניים. על גביהם הקטנים ילקוטים מלאים צבעוניים, ממותגים ומצועצעים שנראים גדולים יותר מהילדים שסוחבים אותם. בתוך עומס הילדים נגלה אלינו גבה של גילי, לבושה שמלה פשוטה בצבע צהוב, נכנסת לבית הספר וגוררת אחריה את הטרולי השחור.

1. פנים. חדר השינה של גילי – יום

אלכס הלחוץ פותח את הדלת, סוקר את החדר ברפרוף ויוצא.

1. פנים. כיתה – יום

על שולחן כיתה נמוך ומקושקש גילי מניחה קלמר של "הלו קיטי". היא מוציאה מהטרולי הפתוח על הרצפה ליד השולחן מחברת צבעונית ובקבוק מים ומניחה אותם בסדר מופתי לצד הקלמר. בשולחן שמימינה יושבות רותם (8) ושני (8), חברותיה לכיתה שלבושות שתיהן בחולצות בית ספר סגולות. הן מורידות את ילקוטיהן הורודים ומניחות כל אחת את ילקוטה על הרצפה בצד שלה של השולחן, זאת מבלי להוריד את עיניהן מהטרולי שמונח על הרצפה ליד שולחנה של גילי. בטרולי הפתוח נשארות עוד כמה מחברות, סנדוויץ', והרבה מקום פנוי. גילי סוגרת את הטרולי ומרימה אותו שיישען על השולחן שלה. כל התלמידים ישובים במקומותיהם, ומקשיבים למורה. גילי מחייכת חיוך מרוצה.